|  |  |
| --- | --- |
| Logo00 | **ΠΑΝΕΠΙΣΤΗΜΙΟ ΘΕΣΣΑΛΙΑΣ**ΣΧΟΛΗ ΓΕΩΠΟΝΙΚΩΝ ΕΠΙΣΤΗΜΩΝ**ΤΜΗΜΑ ΓΕΩΠΟΝΙΑΣ ΙΧΘΥΟΛΟΓΙΑΣ ΚΑΙ ΥΔΑΤΙΝΟΥ ΠΕΡΙΒΑΛΛΟΝΤΟΣ**Οδός Φυτόκου, Βόλος, τ.κ. 384 46 - Τηλ.: 24210-93156, e-mail: g-diae@uth.gr |

**ΨΗΦΙΣΜΑ**

Στη θλιβερή αναγγελία του θανάτου του **Μίκη Θεοδωράκη**, Επίτιμου Διδάκτορα του Τμήματος Γεωπονίας Ιχθυολογίας και Υδάτινου Περιβάλλοντος του Πανεπιστημίου Θεσσαλίας, η Συνέλευση του Τμήματος συνεδρίασε εκτάκτως και αποφάσισε να εκφράσει δημόσια τα ειλικρινή και θερμά συλλυπητήριά της δημοσιεύοντας το παρόν ψήφισμα στον Τύπο:

*Ο Μίκης Θεοδωράκης είναι πια μέρος της ιστορίας της Ελλάδας. Η προσφορά του στην παγκόσμια μουσική είναι ανυπολόγιστη. Ήταν ένας άνθρωπος που στάθηκε στα πολύ δύσκολα χρόνια της Ελλάδας φάρος και οδηγός για τον λαό μας δίνοντας φως στις ψυχές μας και δύναμη στις φωνές μας.  Άνοιξε τις καρδιές μας και τις άφησε να λιάζονται στο φως της ποίησης και της μουσικής. Υπήρξε στοιχείο μιας εθνικής συναίνεσης, που όμοιά της δεν υπήρξε για κανέναν άλλο δημιουργό. Κατόρθωσε να γίνει η μελωδική ηθική μιας λαϊκότητας που έχτισε έναν δικό της χώρο ρωμαλέας συγκίνησης μέσα στην ελληνική μουσική, πετυχαίνοντας τη μαγεία να φέρει στα χείλη όλων, μετατρέποντας σε "σουξέ", την ποίηση τεράστιων ποιητών, Σεφέρη, Ελύτη, Ρίτσου, Γκάτσου, Λόρκα, Νερούντα, Σικελιανού. Δεν είναι απλώς μεγάλος, είναι παγκόσμιος. Κληρονομιά του κόσμου. Μίκη, δεν σου λέμε “καλό ταξίδι” γιατί δεν θα φύγεις ποτέ από κοντά μας. Αν σωθεί η Ανθρωπότητα, το σίγουρο είναι πως θα χορεύει Συρτάκι...*